T – PIŠECE

Na Pleteršnikovi domačiji v Pišecah so danes predstavili drugi zbornik z naslovom »Slovenska lastnoimenskost«, ki so ga ustvarili številni avtorji na simpoziju v jezikoslovčevem rojstnem kraju leta 1999 pod vodstvom akademskega profesorja dr. Jožeta Toporišiča. Predstavitev in tudi sam simpozij pa sta omogočila brežiška občina ter Društvo za varovanje maternega jezika, naravne in kulturne dediščine Maks Pleteršnik iz Pišec.

T – BREŽICE

V Brežicah pa so se že danes zaradi jutrišnje trgatve pridružili številnim evropskim mestom, ki so pripravili dan brez avtomobilov. Zaprli so glavno ulico Cesto prvih borcev, na kateri so šolarji iz vse občine risali po asfaltu, uživali v svežem zraku, pripravili pa so tudi pester zabavni program. Podobno so ravnali tudi v Ljubljani in Mariboru, evropskemu dnevu brez avtomobilov pa se bodo jutri pridružila še druga slovenska mesta.



